정조 23년
己未四月初三日卯時上御春塘臺人日製儒生試取文臣製述大臣備局堂上引見入侍時行都承旨閔台爀行左承旨李書九右承旨宋銓左副承旨金啓洛右副承旨鄭尙愚同副承旨沈象奎記事官柳台佐假注書呂東植記注官金景煥編修官洪樂游以次進伏訖上命試官行禮引儀引試官以下入就拜位唱行禮行判中樞府事沈煥之行大護軍李秉鼎行護軍徐龍輔行大司成李晩秀禮曹參判南公轍禮曹參議金祖淳行副護軍兪漢謨李庚運金載翼副司果李魯春金近淳朴崙壽以次入就拜位行禮訖陞殿煥之曰臨殿勞動聖體若何上曰一樣矣煥之曰寢睡水剌之節何如上曰一樣矣命書榻敎曰文臣製述試官權裕代趙鎭寬爲之上曰文臣製述則懸題於宜春門外可也台爀讀奏文臣入門三十二人仍命入懸題紙鎭寬龍輔擎懸題紙進伏命書御題文臣製述擬唐儒生等謝選入爲弘文館學生表湯之盤銘仍命懸題敎曰御題擎出當由正路而帳殿擧行極爲可駭仍命書榻敎曰當該引儀事過後拿處上曰次對皆已來會乎知入可也賤臣承命出問回奏曰未及齊會云矣上曰儒生入場者甚爲夥多布帳有狹窄之慮使之加廣可也又敎曰儒生行禮殊欠齊整懸題時更爲行禮之意泮長與同成均出去申飭可也上曰次對如已來會持入座目可也賤臣承命出持入座目象奎讀奏上曰儒生尙未盡入而懸題時晩布帳權閉先爲懸題如有追到者懸題後更爲許入可也秉鼎晩秀擎懸題紙進伏命書御題擬本朝太學生等謝賜銀盃箋萬川明月主人翁賦懸題訖書九讀奏儒生入門七千八百二十三人上曰儒生行禮今番則整齊矣煥之曰然矣上曰試所承旨出去與泮長檢飭儒生可也左副承旨鄭尙愚大享監祭後入來進伏上曰享事果如儀過行乎尙愚曰如儀成禮矣賓廳卜相封入命書傳敎曰加卜銓讀奏左議政李秉模請對啓辭命書批答敎曰史官出去傳諭而次對諸宰亦令偕入也樂游承命出傳與左議政李秉模開城留守趙宗鉉行兵曹判書金文淳行大護軍李敬懋吏曹判書李時秀同知中樞府事徐有大漢城府右尹申大顯刑曹參判李漢豐校理李貞運偕入進伏秉模曰日氣則好矣而侵早勞動聖體若何上曰一樣矣秉模曰寢睡水剌之節何如上曰一樣矣昨日則夜氣稍熱而坐待享事禮成幾至達宵矣秉模曰聖念如是憧憧實不勝欽仰矣上曰今日次對卽歲後初爲也卿之請對以有加卜之命而然乎秉模曰近例有加卜之命輒皆求對枚卜體重有不敢遽然爲之故玆敢請對矣上曰在昔宣廟朝嘗以相業相望相才有所下敎而顧今人才渺然之時兼此數者雖不易得而才旣不借於異代則其所求之之道亦不外乎此矣卿旣居以人事君之職卿之意中必有其人第須先陳所見好矣秉模曰以臣謏淺之見實不知何以仰對矣今此聖敎以相業相望相才爲求而竊念相望雖是枚卜前所有者而若其相業相才卽是作相後所有之事也以臣愚見何以預料其人之所存乎惟在聖簡之如何而在下擧行則不可無依據之道先正及故奉朝賀筵奏之後曾經吏判然後始爲枚卜之階今於俯詢之下不敢以誰某單擧而第當以此履歷歷擧仰對矣鄭民始金載瓚人望地位可合宋煥箕前後除旨雖不行公儒賢事體與他自別李時秀踐歷旣多以臣所見大體如是而不敢的定矣上曰今此左相所奏判府則以爲如何煥之曰此四人者地望履歷罕有其比臣亦與左相無異見矣上曰首提之人地處自別不欲以相職加之其次則故相之子也故相卽予所爰立者而常以爲不易得矣今其後承已躋崇秩至於擬議此職固亦好矣第枚卜之道雖不可以筋力取之而以目下事勢言之左相則每有獨賢之歎判府以耆社大臣有難强之以筋力之勞今若兼取年富之人則甚好而此重臣間經重疴蘇健尙遠至於儒賢則國朝故事不爲不多而前後職名姑未膺命有難遽以是職畀之吏判則其家故相亦賢大臣也繼世登庸甚好矣其外則吏判之從叔與以判金吾因臺疏遞解之人皆未經吏判亦好矣秉模曰兩重臣則雖無冢宰履歷比諸如臣無似不啻優優矣上曰判府亦以爲何如卿之大拜也左相亦嘗以吏判履歷爲言矣煥之曰以大體言之枚卜之道不可不取其資歷若論資歷莫先於吏判已經者而若以地望才業求之則雖無吏判履歷人苟可合則何必以此爲拘乎秉模曰自上若有爰立之擧則惟在特簡之如何而在下擧行則多取吏判履歷矣上曰卿言如是當以吏判爲之可謂吾之相定矣秉模退出命史官引入大臣台佐承命出與秉模偕入進伏尙愚擎入卜相單子讀奏上點下仍踏啓尙愚又讀奏卜相落點李時秀仍書判付訖賤臣擎出時秀先退秉模曰新卜賢相國事幸甚而如臣無似非特不逮近來病狀實爲難强惟冀體諒焉上曰鼎席纔備一員而遽請遞免此則非所可論矣上曰向以諭善差出事有所酬酢今筵當議定矣仍命書傳敎曰諭善李城輔以實諭善稱號大臣筵奏已許施古例之可據與近例亦有朴諭善前例今日政單付下批兼諭善二窠特不過講書院兼諭善與春坊賓客之例內閣文任吏曹已爲者自可爲之外此可爲之人何論履歷而此係通淸之職長亞堂姑在未差中令三銓今政則問于大臣擬入此後依賓客例自銓曹差出事分付仍命書榻敎曰政官入侍賤臣承命出傳與吏曹參議李翊模偕入進伏上曰兼諭善差出事卿等有所思量者乎煥之曰兼諭善當以正亞卿差下而正卿中若用一品則與師傅座次相拘未知何以爲定矣上曰一品則不可擬望二品中可合者相議以奏好矣秉模曰擬望之人甚爲乏少若以內閣文任吏曹已爲者備擬則只有徐龍輔李晩秀南公轍若而人而其外則如左承旨李書九雖非內閣吏曹已爲者而亦合是選矣命書榻敎曰吏曹參判前望單子入之待下批先開政後謝恩仍命政官先退仍敎曰僚屬亦當加抄而卿等有可以擧似者乎秉模曰臣則素無聞見而前郡守宋時淵前牧使兪漢雋地處文學俱爲可合矣上曰其外亦有之乎煥之曰奉事徐有敎卽文淸之姪也文學則雖未詳知而臣嘗見其爲人頗有可取矣上曰更待後筵稟定好矣而文臣中亦豈無其人乎今日登筵諸臣中如禮議者亦可合而副護軍尹光顔經學該洽兼以文章誠是不易得之士而聰明綜密人亦罕比此兩人卿等以爲何如秉模曰聖敎至當矣此兩人實合是選矣仍命書榻敎曰禮曹參議金祖淳行副護軍尹光顔僚屬啓下煥之曰近年以來大司成排望每患苟簡而左承旨李書九是職通擬之後謂有所執屢叨除命一不行公便作虛縻之窠且其可爲之職因此而亦有所礙不可無變通之道故敢此仰達矣上曰泮長望情勢旣如許拔之可也出擧條上曰近日位著苟簡甚不成說大臣則今方新卜而卿宰以下從當以次陞擢自今爲始先以若干人陞品爲好其中可合者卿其奏達可也秉模曰以臣淺見實不知以何人仰對矣上曰判府雖是原任亦須隨所見陳之也古則奉朝賀亦有薦人之例而列聖朝亦有原任大臣卜相之事矣近來則原任大臣次對亦多不參此等事亦漸不如古矣上曰近來位著乏人正亞卿甚苟簡可合陞擢者卿等指陳可也秉模曰正卿陞擢當以亞銓久次居先吏曹參判徐龍輔江華留守洪明浩恐合陞擢矣上曰判府事之意何如煥之曰正卿陞擢固或有不循資格之例而此則不可常有左相以銓曹履歷先擧兩宰臣者實愜公議臣亦無異見矣上曰銓曹履歷不必專取古例亦然曾亦提飭而兩宰臣雖非銓曹履歷皆可合況左相意見則枚卜亦須冢宰已經然後可以薦似云依卿等所奏爲之可也秉模曰東萊府使金達淳雖未經堂上選職論以地望陞擢似好行副護軍兪漢謨左副承旨金啓洛安岳郡守朴載淳俱合陞用而亞卿峻秩之擧似多人實有所惶恐不敢矣上曰判府事之意何如煥之曰左相所薦四人亦採輿論各有所取竝以亞卿陞用似好矣上曰依爲之故相之薦似尙今在耳今番聞之其治績甚可取灣尹一體陞品可也出擧條煥之曰堂上久次中前大司諫朴長卨亦合陞擢矣上曰此則承旨或該曹參議間從當除拜矣煥之曰承旨則年限已過矣上曰向來有以先朝宰列特陞一品者矣今筵諸臣中重臣李秉鼎卽先朝副提學也其所踐歷可謂久次重臣金思穆向來因出疆判樞假銜而尙未陞擢可謂沈屈矣乙未年副提學豈下於亞卿且以其家之人旣經判樞借銜者亦有年兩重臣合有次第陞擢之道而金思穆則從當有以料量矣仍命書榻敎曰呈辭判義禁許遞又命書榻敎曰行大護軍李秉鼎判金吾除授牌招察任秉鼎先退命書榻敎曰該曹判書參判中呈告及在外亞尹中時帶將任人竝許遞象奎曰今日次對備堂刑曹參判李漢豐漢城左尹申大顯當爲進參而本職旣已許遞時無職名令該曹口傳付軍職何如上曰依爲之出擧條命書榻敎曰未肅拜摠管先侍衛後謝恩又命書榻敎曰摠管中未肅拜及時帶閣職人亞將兼帶人竝許遞今日政以新資中擬入命書榻敎曰儒生製述試官判義禁李秉鼎代戶曹判書趙鎭寬爲之文臣製述試官趙鎭寬代禮曹參判南公轍爲之又命書榻敎曰人日製儒生製述對讀官朴崙壽代弘文館應敎洪樂游爲之仍命樂游就試官班樂游退就拜位行禮訖陞殿記注官承膺祚進伏命大臣就座鎭寬曰臣於月前適値在外之時其間有鄭妻事處分臣伏讀綸音辭旨懇惻有不覺感涕矣自上處分雖如此而在下者則實不敢奉承矣語未畢上曰今何可如是乎卿則罷職鎭寬猶不退繼陳曰前席仰奏憂憤弸中未盡所奏則不敢徑退矣上曰然則削職速爲退去也鎭寬乃退出上曰予於近日每事務從周便戶判處分勿施可也仍命試官及諸宰先退敎曰試官則待收券更入而收券必夥然當爲分考矣上曰北伯入侍出榻敎賤臣承命出傳與咸鏡監司具㢞偕入進伏㢞進奏職姓名上曰北門鎖鑰事體重大須下去善爲之也㢞曰臣本乏才識遽叨重寄恐難堪任矣㢞曰道內各陵殿有頉修改處必待道臣之春秋奉審必待奉審者已爲晩時而修啓之際又失時日解凍而卽可修改者或至於春後過潦而卽可修改者亦至於秋末董役愆期而每致張大告由無常而實涉煩褻臣意則關係所重處奉審時急南關之春秋巡不必拘於定時雖春而正月秋而七月亦無所不可如此之時則不宜膠守常例矣至於告由修改處及從便修改處旣有丁巳春定式事目固當一遵擧行而若役處不至大段則雖陵上階石曲墻內面可以推移補塞者亦依從便例擧行恐合事宜而事係莫重敢此仰達矣上曰近道陵寢旣有先朝定式受敎依此遵用而曲墻內則雖從便爲之處先爲擧行後每於春秋奉審狀聞幾處從便修補懸錄或懸註於啓本後錄條件可也出擧條命北伯先退命書傳敎曰直閣前望單子入之仍敎曰新除授直閣自本閣待下批牌招察任出榻敎命退承史以次退出